অব্যাহত দাপট! টি-২০ সিরিজের শুরুতেই বিরাট জয় পেল ভারত

ওয়েব ডেস্ক: শুরুতে অভিষেক-রিঙ্কুর তাণ্ডব, শেষে বরুণের ঘুর্ণি,- নাগপুরে সিরিজের প্রথম টি-২০ ম্যাচে নিউজিল্যান্ডকে (IND vs NZ) হেলায় হারাল ভারত। বিশ্বকাপের আগে শেষ দ্বিপাক্ষিক সিরিজের শুরুতেই দাপট দেখাল সূর্যকুমারের (Suryakumar Yadav) দল। ভারতের দেওয়া পাহাড়প্রমাণ রান তাড়া করতে নেমে গ্লেন ফিলিপ্স চেষ্টা করলেও শেষ হাসি হাসল ভারতই।

এদিনের ম্যাচে টসে জিতে ফিল্ডিং করার সিদ্ধান্ত নেন কিউয়ি অধিনায়ক মিচেল স্যান্টনার। নিজের প্রথম ওভারে সঞ্জু স্যামসনের উইকেট নিয়ে ভারতকে কিছুটা চাপে ফেলে দেন জেমিসন। পরের ওভারেই আউট হন কামব্যাক করা ঈশান কিষন। জোড়া উইকেট নিয়ে বাইশ গজে দাপট দেখাতে সেই শুরু করেছিলেন কিউয়ি বোলাররা, তখনই তাণ্ডবমূর্তি ধারণ করেন অভিষেক শর্মা (Abhishek Sharma)। ঝোড়ো ইনিংস খেলেন তিনি মাত্র ৩৫ বলে ৮৪ রান করেন যুবরাজ সিংয়ের এই ছাত্র।

আরও পড়ুন: সেঞ্চুরি হাঁকিয়েও সিংহাসনচ্যুত কোহলি! র‍্যাঙ্কিংয়ে বিরাট উন্নতি রাহুলের

তাঁকে যোগ্য সঙ্গ দেন অধিনায়ক সূর্যকুমার যাদব। ৩২ রানের ইনিংস খেলে ফর্মে ফেরার ইঙ্গিত দেন তিনিও। ভারতের ইনিংসে ফিনিশিং টাচ দেন রিঙ্কু (Rinku Singh)। তিনি মাত্র ২০ বলে ৪৪ রানের অসাধারণ ইনিংস খেলেন। শেষমেশ ২০ ওভারে ৭ উইকেট হারিয়ে ২৩৮ রান তোলে ভারত।

বিশাল লক্ষ্য তাড়া করতে নেমে শুরুতেই জোড়া হোঁচট খায় কিউয়িদের ব্যাটিং লাইনআপ। প্রথম ওভারে কনওয়েকে আউট করেন অর্শদীপ, দ্বিতীয় ওভারে রবীন্দ্রকে আউট করেন হার্দিক। তারপর রবিনসনের সঙ্গে বেশ কয়েকওভার খেলেন ফিলিপ্স। রবিনসন ২১ রান আউট হয়ে গেলেও ফিলিপ্স এদিন ৪০ বলে ৭৮ রানের ঝোড়ো ইনিংস খেলেন। শেষদিকে চ্যাপম্যানের ব্যাট থেকেও আসে ৩৯ রান। মিচেল করেন ২৮, স্যান্টনারের ব্যাট থেকে আসে ২০ রান। কিন্তু সেটাও পর্যাপ্ত ছিল না। কারণ টার্গেট ছিল হিমালয়ের মতো বিশাল। শেষমেশ ৪৮ রানে ম্যাচ জিতে নেয় ভারত। সেই সঙ্গে সিরিজেও এগিয়ে গেলেন সূর্যকুমাররা।