ব্যর্থ রোহিত, জাদেজা! ফের সিরিজ হারের মূল কারণ কি এটাই ছিল?

ওয়েব ডেস্ক: অস্ট্রেলিয়া ও দক্ষিণ আফ্রিকার বিরুদ্ধে ওডিআই সিরিজ জিতলেও নিউজিল্যান্ডের বিরুদ্ধে (IND vs NZ) ফের লজ্জার হারের মুখোমুখি হারতে হল ভারত (India Cricket Team)। ১-০ ব্যবধানে এগিয়ে থেকেও শেষমেশ ২-১ ব্যবধানে হারল দল। পরিসংখ্যান বলছে, গত তিন বছরে এই প্রথমবার দেশের মাটিতে ওডিআই সিরিজ হারল ভারত। আর ভারতীয় দলের এই হারের কারণ নিয়ে ইতিমধ্যে শুরু হয়েছে ময়নাতদন্ত। সেখানেই উঠে এসেছে নানা কারণ। রোহিত থেকে জাদেজা একাধিক খেলোয়াড়ের খারাপ পারফরম্যান্স নিয়ে উঠছে নানা প্রশ্ন।

ভারতীয় দলের বিস্ফোটক ওপেনার রোহিত শর্মাকে (Rohit Sharma) এই সিরিজে খানিক ছন্দহীন মনে হয়েছে। ব্যাট হাতে তিনটি ম্যাচেই ব্যর্থ হিটম্যান। সহকারী কোচ রায়ান টেন দুশখাতের মতে এই সিরিজে রোহিত ছিলেন ‘শর্ট অন ক্রিকেট’। সেই কারণে তিনটি ম্যাচেই রোহিত শুরুতে আউট হয়ে যাওয়ার বাড়তি চাপ পড়ে শুভমন গিল এবং বিরাট কোহলির উপর। আর ওপেনিংয়ে রানের গতি না পাওয়ায় শুরু থেকেই ব্যাকফুটে চলে যায় ভারত।

আরও পড়ুন: ফের লজ্জার হার! কাদের পারফরম্যান্সে অসন্তুষ্ট শুভমন? দেখুন

তবে শুধু রোহিত নয়, এই সিরিজের পর বোর্ডের স্ক্যানারে আসতে চলেছেন রবীন্দ্র জাদেজাও (Ravindra Jadeja)। একটা সময় ভারতের সবচেয়ে নির্ভরযোগ্য অলরাউন্ডার হিসেবে পরিচিত জাদেজার চমক এই সিরিজে যেন অদৃশ্য ছিল। বল হাতে উইকেট নিতে ব্যর্থ হয়েছেন বারবার। ড্যারিল মিচেল যখন সেট হয়ে ব্যাটিং করছিলেন, তখন তাঁকে কোনওভাবে বিব্রত করতে পারেনি জেদেজার নিয়ন্ত্রিত স্পিন। ব্যাট হাতেও সেভাবে অবদান রাখতে পারেননি তিনি। তিন ম্যাচে মোট ৪৩ রান এসেছে তাঁর ব্যাট থেকে। ফলে এবার জাদেজার ওডিআই কেরিয়ার নিয়েও উঠছে প্রশ্ন।

নিউজিল্যান্ডের বিরুদ্ধে ওডিআই সিরিজ হারের অন্যতম কারণ হিসেবে ভারসাম্যহীন মিডল-অর্ডারকেও দুষছেন অনেকেই। শেষ ম্যাচে শ্রেয়স ও রাহুলের ব্যাটিং ব্যর্থতা নিয়ে আলাদা করে কিছু বলার তো নেই। আগের দুই ম্যাচেও যখন টপ-অর্ডার ব্যর্থ হচ্ছিল, তখন সেভাবে দায়িত্বের সঙ্গে স্কোরবোর্ডের হাল ধরতে পারেননি কোনও ব্যাটারই।